Peder Sass (S), 2004-02-20:
Dette lille, men betydningsfulde lovforslag har haft et særdeles grundigt forarbejde med hele to omfattende udvalgsarbejder, først under den forrige regering og senest under den nuværende.
Lovforslaget indleder med at fastslå, at Team Danmark fortsat er en selvejende institution, der har til opgave at udvikle dansk eliteidræt på en socialt og samfundsmæssigt forsvarlig måde.
Det ville da også være mærkeligt, hvis Team Danmark ikke havde fortsat efter de udsagn, som ministerens udvalg er fremkommet med i sit udvalgsarbejde.
Her fastslår udvalget, »at Team Danmark i de forløbne år har varetaget sine opgaver yderst tilfredsstillende.« Socialdemokratiet vil gerne udtrykke stor tilfredshed med bemærkningerne til punkt 1-12 i § 1, ikke mindst den kulturpolitiske forankring og forpligtelse i forhold til den øvrige del af den danske idrætskultur.
Vi er heller ikke i tvivl om, at der under det forudgående udvalgsarbejde har været et klart mål, nemlig at eliten bør baseres på et stærkt idrætsfagligt fundament.
Med hensyn til beskikkelsen af de otte bestyrelsesmedlemmer havde Socialdemokratiet dog forventet, at kulturministeren havde udvist mod ved at opretholde sit oprindelige lovforslag, hvori DIF, Danmarks Idræts-Forbund, indstillede og ikke udpegede fire medlemmer.
Vi ønsker en bestyrelse med en bred repræsentation, der har indsigt i idrætsverdenen og andre relevante områder, dvs. det kommunale område, kulturpolitik, forskning, erhvervspolitik m.v. Hvis en enkelt part, i dette tilfælde DIF, kan udpege halvdelen af en bestyrelse, binder det helt urimeligt ministeren i hans udpegning af resten af bestyrelsen.
Det kan hverken ministeren eller den kommende bestyrelse i Team Danmark være tjent med.
Endvidere vil vi under udvalgsarbejdet i øvrigt nærmere have belyst, hvordan man kan sikre en reel repræsentation efter armslængdeprincippet af de to repræsentanter, der dækker både eliteidrætsudøverne og eliteidrætstrænerne.
Ændringen omkring 15-års-reglen er vi positive over for.
Ambitiøse forældre og kyniske idrætsledere har skadet adskillige unge sjæle i jagten på medaljer uden at tage hensyn til de unges motoriske, fysiske og sociale evner.
Jeg har tillid til, at Team Danmark i deres udvikling af unge talenter vil tænke i hele mennesker, når der i fremtiden etableres spændende træningstilbud.
Af flere af høringssvarene fremgår det, at man er enig i den kulturpolitiske forpligtelse, der ligger i at give gode rammer for eliteidrætten, men samtidig udtrykkes der bekymring for, om kommunernes nye muligheder for at støtte eliteidrætten vil ske på bekostning af breddeidrætten.
Vi Socialdemokrater tror, at idrætsorganisationerne selv vil holde et vågent øje med denne udvikling.
Vi forventer, at kommunerne ikke bringer sig selv eller de lokale foreninger ud i vilde idrætseksperimenter for at tiltrække borgere og virksomheder til kommunen.
Vi ønsker, at kommunernes nye muligheder følges nøje, så der ikke sker en oversatsning, som vi eksempelvis kender fra skræmmende eksempler, måske i Farum Kommune.
Jeg kom vist til at sige måske, men det skal væk.
Vi vil under udvalgsarbejdet spørge ministeren: Hvorfor har ministeren ikke overvejet, hvorvidt staten kunne påtage sig et overordnet prioriterings- og planlægningsansvar for de nationale anlæg, således som vi kender det fra Norge? Hvorfor den forhastede ikrafttrædelsesdato den 1. juni
og ikke som foreslået af Team Danmark den 1. januar 2005?
Det er jo ikke et skatteforslag, men derimod en institution i arbejde, hvor man bryder ind midt i arbejdet med at forberede OL i august og en efterfølgende evaluering.
Endelig bakker vi op om, at der i samarbejdet med aktive, deres forbund, DIF og Team Danmark udarbejdes et sæt spilleregler og et etisk kodeks, der sikrer, at den enkelte aktive ikke udsætter sin krop for unødig belastning, hverken fysisk, medicinsk, dvs. doping, eller psykisk i forbindelse med udøvelsen af sin idræt.
Som tidligere nævnt vil Socialdemokratiet fastholde den oprindelige tekst i lovforslaget med hensyn til at indstille, når ministeren skal beskikke bestyrelsen for Team Danmark.
På baggrund af de bemærkninger kan Socialdemokratiet ikke i dag tage endelig stilling til, om vi vil støtte lovforslaget.